Geir Børresen

Geir Børresen (1942–2022) var en norsk skuespiller og sanger. I 1970-, 1980- og 1990-årene medvirket han i flere barneprogrammer på NRK Fjernsyn og utgav plater om Smurfene. Han var ansatt ved Nationalteatret i 20 år.

 Biografi 
Børresen ble født i Oslo, men familien flyttet til Slependen like før skolestart.

Han studerte tre år ved Statens Håndverks- og Kunstindustriskole og fire år ved Statens Teaterskole. Dette inkludere scenefekting.

Han debuterte som programleder på TV sammen med Vibeke Sæther i barne-TV-serien Lekestue i 1971, men hadde før dette gjesteopptredener i underholdningsprogrammet Fjeleboden i 1968.https://tv.nrk.no/serie/fjeleboden/1968/FUHA01007968 Fra 1982 og til 1984 spilte han (utkledd) rollen som hunden Labbetuss i barne-TV-serien Tre-fire-fem. På 1990-tallet spilte han utklednings-rollen som Max Mekker i barne-TV-serien Sesam Stasjon (1991–2000). Fra 1998 til 1999 hadde han en fast rolle i såpeserien Venner og fiender.

Børresen hadde også en musikalsk karriere. På slutten av 1970-tallet hadde han stor suksess med musikken om barnefigurene Smurfene. Han utgav tre Smurfe-plater som til sammen solgte nærmere  (1978–1979). Børresen forsøkte seg deretter med rockefiguren Eddi og utgav en platen Eddi i 1981. I tillegg har han deltatt på en rekke andre utgivelser, blant annet Lekestue og Sesam Stasjon.

Parallelt med oppgavene i Barne-TV og plateutgivelsene var Børresen ansatt på Nationalteatret. Han debuterte på Nationaltheatret i 1968 i stykket Den stundesløse. Han var ansatt ved teatret til 1988 da han begynte som frilans. Noen av hans roller i denne perioden var Edgar i Kong Lear og Nick i Hvem er redd for Virginia Woolf? Etter 1988 spilte han blant annet keiser Josef II i Amadeus på Oslo Nye Teater og Ole Brumm i Ole Brumm på Centralteatret. Han medvirket også i pantomimikeren Nola Raes bearbeidelse av Ibsens Vildanden på Centralteatret. På midten av 1980-tallet hadde han også en sentral rolle i det humoristiske stykket Boeing, Boeing. Stykket ble overført til TV i 1985.

Han filmdebuterte i Liv (1967) og hadde en større rolle i komedien Marikens bryllup (1972). Han hadde utover dette mindre biroller på film.

 Annet 
Fra 1990-tallet drev han med en kunstform han kalte «undervannsmaling». Han var en ivrig sportsdykker og medvirket i en TV-dokumentar om haidykking i Fransk Polynesia, sammen med Alex Rosén. Han hadde over 70 turer til Rødehavet hvor han blant annet drev med dykking og undervannsmaling.

Han studerte flere år med taekwondo under Wolfgang Wedde (Nationaltheatret). Han hadde også et betydelige antall timer med scenefekting ved Teaterhøgskolen.

Børresen var medlem av Den bibelske arkeologiske forening og var over 20 ganger i Israel siden slutten av 1970-årene.

 Familie 
Børresen ble gift i 1962 og bodde det meste av sitt voksne liv i Asker.

 Filmografi 
 1967 Liv – Forloveden
 1972 Marikens bryllup – Per Egil Monsen
 1972 Motforestilling
 1973 To fluer i ett smekk – Pedersen
 1974 Bobbys krig – Lærer
 1985 Noe helt annet – Valentino
 1988 Blücher – Fred Gjerpen
 1989 Viva Villaveien! – Rodrigo Alvarez

 TV-opptredener 
 1966 Min søster og jeg – kammertjener Charlie (Fjernsynsteatret) (basert på et skuespill av Georges Berr og  Louis Verneuil)
 1967 Den innbilt syke – Thomas Diafoirus (Fjernsynsteatret) (en komedie basert på et skuespill av Molière)
 1967 De blanke knappene (Fjernsynsteatret) (basert på en bok skrevet av Mathis Mathisen)
 1967 Cocktailparty – Peter Quilpe (Fjernsynsteatret)
 1967 Dannede mennesker (Fjernsynsteatret) (basert på en boken Bildade människor (1964) av svenske Sandro Key-Åberg)
 1968 Fjeleboden (gjesteopptreden)
 1970 Skjemtegauken (gjesteopptreden)
 1970 To må man være (fjernsynsteater)
 1971–1980 Lekestue – Programleder (Barneprogram)
 1973 Lørdagskveld med Erik Bye – Karlson på taket (gjesteopptreden)
 1979 Ridder Runde og hans kamp mot drager og baroner – Ridder Jårlsberg og Storeslem (barneavdelingen og Fjernsynsteatret)
 1980 Narrespeilet (1 episode)
 1981 Vær så god neste! (gjesteopptreden)
 1982–1989 Tre-fire-fem – Labbetuss (Barneprogram)
 1985 Boeing, Boeing – Robert "Enkel mann fra Mysen" (Overføring fra scene)
 1987 Chat Noir galla
 1988 Vill, Villere, Nye Villaveien – gorillaen Egon
 1993 Mot i brøstet – Karls "forlovede" - Ernst (gjesterolle)
 1998–1999 Venner og fiender – Frank Fossum
 1991–2000 Sesam stasjon – Max Mekker (Barneprogram)
 2001 Nissene på låven – Maskenissen (gjesterolle)
 2010 Himmelblå – Harald (gjesterolle)
 2015 Hotel Cæsar – Thomas Winther

 Diskografi 
 1978 I Smurfeland
 1979 Sommer i Smurfeland
 1979 Alle gode ting er Smurf
 1981 Eddi
 1983 Labbetusseviser
 1993 Smurfenes beste

 Referanser 

 Eksterne lenker 



Kategori:Personer fra Oslo
Kategori:Norske skuespillere
Kategori:Norske sangere